Bendradarbiavimą su samariečiais paskatino pareigūnas iš Vokietijos 

Lapkričio 15 d. Vilniaus apskrities VPK Ukmergės rajono policijos komisariato Prevencijos poskyrio pareigūnai lankėsi Ukmergės  skyriaus samariečių būstinėje. Šio susitikimo  tikslas - supažindinti pareigūnus su Ukmergės samariečių įsikūrimo istorija, vykdoma  veikla,  aptarti bendradarbiavimo galimybes.

Lietuvos samariečių bendrija (LSB) - tai labdaros visuomeninė organizacija, vykdanti socialines, globos, paramos, integracijos, psichologinės reabilitacijos, dienos centrų, vaikų vasaros užimtumo ir kitas programas .

Lietuvos samariečių bendrijos Ukmergės skyriaus pirmininkė Jolita Stankaitienė paruošė glaustą prezentaciją apie skyriaus, kuris  įkurtas prieš 13 metų, veiklą, vykdomus projektus ir akcijas. Pirmininkė akcentavo, kad vienas svarbiausių skyriaus uždavinių yra žmonių savanoriškos veiklos
skatinimas, narių pritraukimas į organizaciją, bendradarbiavimas su kitomis visuomeninėmis organizacijomis ir įstaigomis siekiant bendro tikslo - mažinti skurdą Ukmergės rajone.

Apylinkių inspektoriai, lankydamiesi seniūnijose, dažnai bendraudami su gyventojais, greičiau sužino apie vargingas šeimas, kurioms reikalinga parama. Susitikimo metu buvo sutarta, kad pareigūnai, sužinoję apie seniūnijose gyvenančių žmonių, kurie dažnai patys nedrįsta prašyti paramos, sunkumus, informaciją apie tai perduos samariečiams.

Po diskusijų policijos pareigūnai aplankė Samariečių socialinės paramos centrą. Jame socialiai remtini asmenys įstatymine tvarka gauna paramą maistu, drabužiais ir buities reikmenis.  Pirmininkės teigimu, čia apsilankyti gali visi  ir už simbolinę auką įsigyti drabužių, avalynės, indų.

Ukmergės skyriaus biuro vadovė Almira Malčanova sakė, kad surengti tokį susitikimą paskatino ir tai, jog Ukmergės samariečiai gaudami labdarą iš partnerių Vokietijoje, tik po keleto metų sužinojo, kad mašiną su į Ukmergę gabenama humanitarine pagalba vairuoja aukštas pareigas Frydbergo miesto policijoje užimantis samariečių savanoris W.Schroeder.

Svečiui buvo įdomu apsilankyti Ukmergės rajono policijos komisariate susipažinti su  policijos darbu. Susitikimo su rajono policijos vadovais metu buvo aptartos Ukmergės  ir Frydbergo  policijos pareigūnų bendradarbiavimo galimybės.  Pastebėta, kad abiejų miestų pareigūnai susiduria su panašiomis problemomis, todėl būtų įdomu ir naudinga keistis informacija bei patirtimi. Frydbergo ir Ukmergės miestai yra panašūs gyventojų skaičiumi. Ukmergės rajono savivaldybė su šiuo Vokietijos miestu bendradarbiavimo ryšius užmezgė 1998 m.

